楚歸晉知罃
作者：先秦：左丘明 
篇章：古文觀止 卷二・周文

paragraphs: 晉人歸楚公子谷臣，與連尹襄老之屍於楚，以求知罃。於是荀首佐中軍矣，故楚人許之。
王送知罃，曰：“子其怨我乎？”對曰：“二國治戎，臣不才，不勝其任，以爲俘馘。執事不以釁鼓，使歸即戮，君之惠也。臣實不才，又誰敢怨？”
王曰：“然則德我乎？”對曰：“二國圖其社稷，而求紓其民，各懲其忿，以相宥也，兩釋累囚，以成其好。二國有好，臣不與及，其誰敢德？”
王曰：“子歸何以報我？”對曰：“臣不任受怨，君亦不任受德。無怨無德，不知所報。”
王曰：“雖然，必告不穀。”對曰：“以君之靈，累臣得歸骨於晉，寡君之以爲戮，死且不朽。若從君之惠而免之，以賜君之外臣首；首其請於寡君，而以戮於宗，亦死且不朽。若不獲命，而使嗣宗職，次及於事，而帥偏師以脩封疆，雖遇執事，其弗敢違。其竭力致死，無有二心，以盡臣禮。所以報也！
王曰：“晉未可與爭。”重爲之禮而歸之。